Þingræður haldnar á Alþingi Íslendinga

Virðulegur forseti. Ég kveð mér hljóðs um störf þingsins til að vekja athygli á því hvernig staða mála er í þinginu nú þegar sjö vikur eru liðnar af þessu þingi og þrjár vikur eftir fram að jólaleyfi eða 10 almennir þingdagar. Við þessar aðstæður standa mál þannig að ef frá eru talin fjárlögin og EES-mál sem koma hér allt að því til sjálfkrafa afgreiðslu hefur verið mælt fyrir sjö stjórnarfrumvörpum. Það eru sjö stjórnarfrumvörp sem eru komin til nefndar. Mér finnst þetta, virðulegur forseti, bera vott um að annaðhvort sé ríkisstjórnin svo verklítil að hún geti ekki klárað mál inni í ráðuneytunum og komið þeim fram í þinginu eða þá hitt að menn geti ekki komið sér saman í stjórnarflokkunum og að stífla sé í þingflokkunum, þar sitji mál og komist ekki inn vegna þess að hver höndin sé upp á móti annarri. Við höfum heyrt ráðherra tala um það í fjölmiðlum að þeir ætli að klára eitthvert tiltekið mál fyrir jól. Menntamálaráðherra talar um frumvarp um ríkisútvarp, félagsmálaráðherra um frumvarp um starfsmannaleigur og fleiri slík mál höfum við heyrt nefnd. En þessi mál eru ekki komin inn í þingið, hafa ekki komið til umræðu. Ég minni líka á, hæstv. forseti, að stefnuræðu forsætisráðherra í haust fylgdi mjög langur málalisti þar sem komu fram þau svið sem menn ætluðu að fjalla um í þinginu og leggja fram frumvörp um og ég held að þar hafi nánast enginn málaflokkur verið undanskilinn. En þessi mál hljóta að verða að fara að líta dagsins ljós í þinginu ef menn eiga ekki að lenda, eins og venjulega, í þeirri skipulegu kaos sem hér er fyrir jólaleyfi. Það er auðvitað hvorki þingi né þjóð sæmandi að vinna með þeim hætti.

Frú forseti. Ég tel alveg ástæðulaust fyrir hv. þingmann að hafa áhyggjur af starfi ríkisstjórnarinnar eða starfi stjórnarflokkanna að þessu leyti. Það hefur gengið mjög vel að afgreiða mál í ríkisstjórn og það eru engin biðmál þar á dagskrá. Það hefur líka gengið mjög vel að afgreiða mál í þingflokkunum. Ég veit ekki um nein vandamál þar. Það er eins og gengur að fyrir Alþingi liggja mörg mál. Það á eftir að mæla fyrir mörgum málum og allmörg mál eru í vinnslu í nefnd. Það er engin sú neyð uppi á neinu sviði að það sé ástæða til að óttast að ákveðin mál nái ekki fram að ganga fyrir jól. Það gengur mjög vel með fjárlögin og fjáraukalögin. Það er allt á áætlun. Það eru þau mál sem mestu máli skipta. Síðan verður að sjálfsögðu að ráðast hvað verður hægt að afgreiða fyrir jólahlé. Það sem mestu máli skiptir eru þau mál sem fylgja fjárlögunum og fjáraukalögunum. Það eru þau sem við leggjum nú sem endranær mesta áherslu á en ég vil biðja hv. þingmann að sofa bara vel og vera ekki að hafa þessar miklu áhyggjur sem hún virðist hafa af starfi ríkisstjórnarinnar. Það er algerlega ástæðulaust.

Virðulegi forseti. Það er ljóst að hér er að hefjast hefðbundið öngþveiti nú í aðdraganda jólanna og það er full ástæða til að vekja athygli á því að af 179 málum sem ríkisstjórnin boðar á þessu þingi skuli einungis vera búið að mæla fyrir sjö stjórnarfrumvörpum, eins og hér kom fram hjá hv. málshefjanda. Ríkisstjórnin verður auðvitað að huga að því að samkvæmt starfsáætlun þingsins eru einungis eftir 14 þingfundadagar og þrír nefndardagar - til þess að afgreiða hvað mörg mál? Það vitum við ekki enn þá. Ég minni á að í gær vorum við á fundi í félagsmálanefnd og þá boðaði hæstv. félagsmálaráðherra að það þyrfti að afgreiða frá honum fimm frumvörp fyrir jól og eitt af þeim er komið inn í nefnd. Af þeim málum má nefna að t.d. á að hækka ábyrgðargjald í ábyrgðasjóð launa, um 150% og það þarf auðvitað tíma til að ræða svona mál. Hæstv. ráðherra boðar líka frumvarp um greiðslu til foreldra langveikra barna sem er löngu tímabært mál en þar var einungis miðað við 93 þús. kr. tekjur og nú erum við að sjá í kjarasamningum sem hafa verið gerðir að það á að hækka atvinnuleysisbætur og setja á þær þak upp á 180 þús. kr. sem þýðir það að hæstv. ráðherra verður að endurskoða þessa fjárhæð upp á 93 þús. sem var miðuð við atvinnuleysisbæturnar. Það væri ágætt að ráðherrann kæmi hér upp og staðfesti að hann þyrfti að endurskoða þetta í ljósi nýrra kjarasamninga. Það er því ekkert skrýtið þótt hér sé spurt hvort ríkisstjórnin ætli enn eina ferðina að haga sér með sama hætti og áður, að setja allt í öngþveiti hér í þinginu í lok þinghlés fyrir jólin. Það er auðvitað eðlileg spurning sem hér er sett fram, hvað ríkisstjórnin ætli sér að fá afgreitt af málum. Ég óska eftir því að hæstv. ríkisstjórn geri forsætisnefnd þingsins grein fyrir því og setji fram málaskrá um það hvað á að afgreiða fyrir jólin þannig að þingmenn geti skipulagt störf sín í þingnefndum.

Virðulegi forseti. Það er ágæt nýbreytni og vel til fundið hjá hv. formanni Samfylkingarinnar að kveðja sér hljóðs um störf þingsins og tala um störf þingsins en ekki eitthvað allt annað. Hins vegar eru áhyggjur formanns Samfylkingarinnar af þingstörfum með öllu ástæðulausar vegna þess að þingstörfin ganga ágætlega og það eru engar líkur á öðru en það takist að halda starfsáætlun þingsins og það hefur ekki verið uppþot eða öngþveiti eins og hv. þingmaður talaði um fyrir jólin í mörg, mörg ár. Það hefur tekist að afgreiða fjárlög snemma í desember og ljúka öðrum málum með mjög sómasamlegum hætti vel fyrir jól eins og við þekkjum sem hér höfum verið síðustu ár en hv. þingmaður er sem kunnugt er ekki í þeim hópi sem hefur verið hér síðustu árin. Mörg frumvörp hafa komið fram, mörg hafa verið afgreidd í ríkisstjórn eða eru til meðferðar í þingflokkum. Síðast í gær var ákveðið í framhaldi af því samkomulagi sem gert var á vinnumarkaðnum að ríkisstjórnin mundi leggja fram tvö mikilvæg frumvörp í kjölfarið á því sem kæmu þá hér til afgreiðslu. Ég á ekki von á öðru en um slík mál verði góð samstaða eins og reyndar um margt annað sem hér er á ferðinni. Það er ánægjulegt að þingmaðurinn, málshefjandi, skuli hafa svo miklar áhyggjur af því að okkur líði ekki vel í ríkisstjórninni en það er misskilningur. Þetta gengur ágætlega og við kvörtum ekki undan okkar hlutskipti.

Frú forseti. Mig langar að segja að fyrir mitt leyti hef ég engar sérstakar áhyggjur þó að það komi ekki fleiri mál frá ríkisstjórninni inn í þingið og betur væri að mörg þeirra mála sem hafa komið inn hefðu ekki gert það. Ég er því alls ekki sammála hv. þm. Ingibjörgu Sólrúnu Gísladóttur að það eigi að reka á eftir ríkisstjórninni að vera að leggja fram hvert vitlausa frumvarpið á fætur öðru. Það er eðlilegt að afgreiða fjárlögin, það er sjálfsagt að taka mál sem lúta að þeim kjarasamningum sem við höfum verið að gera og er eðlilegt að komi inn til þingsins. En ég bendi á að það liggja mörg góð þingmannamál fyrir sem hefur verið mælt fyrir og eru í nefndum og væri kannski bara góð tilbreyting að taka þau núna rækilega fyrir og leyfa þessum frumvörpum ríkisstjórnarinnar sem fæst eru til góðs að liggja þar sem þau eru. Ég mæli eindregið með því, frú forseti, að við höldum starfsáætlun okkar og leyfum ríkisstjórninni að liggja á sínum frumvörpum.

Hæstv. forseti. Ég held að það séu ákaflega ánægjuleg tíðindi hversu vel þingstörfin hafa gengið og ganga um þessar mundir og það er ekki ástæða til annars en ætla það að starfsáætlun Alþingis standist fullkomlega núna. Þau tíðindi gerðust í gær að samkomulag náðist milli aðila vinnumarkaðarins. Ég reikna ekki með því að menn setji á langt málþóf um þau mál í sölum Alþingis en að almenn samstaða verði um að ljúka þeim málum eins og til var stofnað. Fjárlagavinnan gengur vel þannig að hér er allt með besta móti. Auðvitað er alltaf skemmtilegt þegar áhyggjur hv. þingmanna Samfylkingarinnar birtast með þessum hætti en við erum á góðu róli með störf þingsins og það er full ástæða til að það komi skýrt fram að hér er allt í góðu standi. Samfylkingin þarf þess vegna ekki að hafa stórar áhyggjur af störfum þingsins og við getum vonandi staðið við starfsáætlun og komist í jólafrí á tilætluðum tíma.

Virðulegi forseti. Sá sem hér stendur verður að teljast í hópi nýliða nú á þingi en það var eitt sem vakti athygli mína þegar ég kom hingað fyrst og hafði verið hér minn fyrsta vetur, það var verklagið hjá þessari virðulegu samkomu. Einmitt sú staðreynd sem verið er að benda á að ríkisstjórnin kemur mjög seint inn með frumvörp sín þótt hún hafi á bak við sig heilu herdeildirnar af embættismönnum sem vinna, skulum við vona, í ráðuneytunum allan ársins hring við það að útbúa mál og skrifa frumvörp og ganga frá þeim þannig að hægt sé að mæla fyrir þeim. Við heyrum reglulega um nefndir sem vinna að mikilvægum lagabálkum sem við bíðum síðan öll spennt eftir að komi inn í þingið. Svo er það bara þannig því miður að það gerist ekkert og mér finnst þetta mjög slæmt því ég tel að hér væri hægt að auka afköstin allverulega ef menn skipulegðu starf sitt aðeins betur. Það mætti líka haga málum með þeim hætti að hin svokölluðu þingmannamál ættu greiðari leið í gegnum þingið því að það hefur líka vakið mikla furðu mína að þau virðast næstum því algerlega vera svæfð í nefndum, komast sjaldan eða aldrei til lokaatkvæðagreiðslu eða almennilegrar umræðu, bara til 1. umr. svo hverfa þau og búið, og heyrist ekkert meira af þeim fyrr en næsta ár þegar þau eru borin fram á nýjan leik. Þetta finnst mér vera furðulegt verklag og það hefur læðst að mér sá grunur og verður sterkari með árunum að hér á Íslandi sé í rauninni ekki lýðræði, hér ríki þingbundið einræði.

Virðulegur forseti. Ég skil ekki þetta upphlaup út af störfum þingsins. Það er alveg ljóst að þau mál sem búið er að leggja áherslu á t.d. í félagsmálanefnd að fari fram, eru meira og minna samkomulagsmál. Ég á eftir að sjá það að Samfylkingin og Vinstri grænir leggist fyrir þau mál. Ég trúi því ekki fyrr en á tekur að menn ætli að leggjast fyrir samkomulagsmálin sem varð til þess að það var hægt að viðhalda samningunum milli aðila vinnumarkaðarins. Að sjálfsögðu fáum við þau mál hér inn og reynum að vinna þau hratt og vel og ég á von á því að stjórnarandstaðan aðstoði við vinnuna í nefndinni við þessi samkomulagsmál. Það er alger óþarfi, virðulegi forseti, að vera að fara af hjörunum eins og staðan er núna. Ég veit ekki betur en Samfylkingin hafi verið að flytja hérna mál í gær um að það ætti að stytta hléin sem þingmenn taka frá störfum þó allir viti að við erum ekkert í fríi þó að við séum ekki í þinginu, við erum að vinna annars staðar. Ef í harðbakkann slær verðum við bara að lengja þingið. Þá fellur 9. desember. Þá er okkur engin vorkunn að vinna aðeins lengur í þinginu. Þá klárum við þau mál sem eru svona mikilvæg þó að starfsáætlun hljóði upp á 9. desember eins og hún er núna. Ég vil sjá það að hv. formaður Samfylkingarinnar gangi hér út 9. desember ef ekki er búið að klára t.d. mál um starfsmannaleigurnar. Ég trúi því ekki. Það er algerlega ótímabært, virðulegi forseti, að vera að fara af hjörunum hér núna.

Frú forseti. Það er eins og sé verið að innleiða hér nýjan sið við upphaf þingfundar að hv. formaður Samfylkingarinnar hefji þingfund á því að kveðja sér hljóðs um það sem heitir í þingsköpum Um störf þingsins, sem virðist vera að þróast í að vera sögustund formanns Samfylkingarinnar, og talar þá ýmist um störf þingsins núna eða eitthvað utan þingsins. Ég hélt satt að segja, frú forseti, að að þessu sinni kæmi formaður Samfylkingarinnar hér upp til að lýsa ánægju sinni með það að samkomulag skuli hafa náðst í gær milli fulltrúa atvinnulífsins, Samtaka atvinnulífsins og ASÍ, ekki síst með tilstyrk ríkisstjórnarinnar, myndarlegu útspili ríkisstjórnarinnar sem réð úrslitum um að þar náðist samkomulag. Ég hélt, frú forseti, að það væri tilefni þess að hv. formaður Samfylkingarinnar kæmi upp til að ræða um störf þingsins. Nei, frú forseti. Það var öðru nær. Hér er blásið upp eins og hér sé bara allt í kalda koli í þinginu, hér liggi háir staflar af óafgreiddum málum. En það er ekki svo, frú forseti. Stærsta mál haustþingsins, fjárlagafrumvarpið, er á góðri siglingu. Það hefur orðið mjög ánægjuleg breyting á vinnuháttum og ef það er til þess að róa hug hv. formanns Samfylkingarinnar þá bíða engin mál afgreiðslu í þingflokki Framsóknarflokksins. Hér gengur allt eðlilega og ég bið hv. formann þingflokks Samfylkingarinnar um að taka því rólega og fagna því að í gær skuli hafa náðst samkomulag milli aðila vinnumarkaðarins og að þar með getum við séð fram á mjög bjarta tíð í íslensku samfélagi.

Frú forseti. Hæstv. forsætisráðherra sendi þingmönnum málalista með stefnuræðu sinni sem er upp á 179 mál. Örfá mál eru komin fram. Tíu þingdagar eru eftir fram að jólum. Að vísu eigum við eftir að hittast eftir áramót og taka frekar stutt þing vegna sveitarstjórnarkosninga. En förum yfir þennan lista: Eitt mál frá forsætisráðuneytinu, eitt úr menntamálaráðuneytinu, þrjú úr utanríkisráðuneytinu, ekkert frá landbúnaðarráðuneytinu, ekkert frá sjávarútvegsráðuneytinu og eitt úr dóms- og kirkjumálaráðuneytinu. Virðulegur forseti. Af því að hv. þm. Hjálmar Árnason var að tala um samkomulag aðila vinnumarkaðarins í gær þá var það þannig að Samfylkingin ræddi það í gær í umræðu um fjáraukalög. Hv. þm. Einar Már Sigurðarson tók það sérstaklega fyrir í gær eftir kl. fjögur rétt þegar fundurinn var að byrja, að mig minnir, og gott ef hann fagnaði ekki því sem þar væri fram undan. Það er auðvitað aðalatriðið að það eru tíu fundardagar eftir á Alþingi. Ég nefni eitt mál sem snýr að hæstv. byggðamálaráðherra sem var hér rétt áðan en er farinn úr þingsal. Byggðaáætlun, þingsályktunartillaga um stefnumótandi byggðaáætlun fyrir árið 2006–2009, er ekki komin fram enn þá og væntanlega á að klára hana fyrir jól. Á að klára hana á næstu 10 dögum? Það er kannski ekki óeðlilegt að unnið sé á þann hátt, það er þá í takt við byggðamálastefnu hæstv. ríkisstjórnar sem er nánast ekki neitt. Og ef á að sulla því máli í gegn á tíu dögum þá segir það margt um þá áætlun. Hitt atriðið, starfsmannaleigur er stórmál. Á líka að sulla því í gegn á næstu tíu dögum? Hér í þinginu, umræða í nefnd og taka það í gegnum þrjár umræður? Það er sannarlega mikill vandræðagangur hæstv. ríkisstjórnar hvað þetta varðar. Við heyrðum það, fulltrúar Norðausturkjördæmis, hvernig sveitarfélögin á Austurlandi kvarta yfir að fá ekki útsvarstekjur af sínum erlendu starfsmönnum. Halda menn virkilega að það sé til sóma fyrir Alþingi, virðulegi forseti, að það sé afgreitt á nokkrum dögum með express-hraða í lokin.

Virðulegur forseti. Það er rétt að taka það fram, svo það misskiljist nú ekki, að ég hef engar sérstakar áhyggjur af því að þingstörf gangi ekki ágætlega frá degi til dags. Ég hef áhyggjur af verkleysinu í ríkisstjórninni. Ég hef áhyggjur af verkleysinu þar. Ef það eru engin mál sem bíða hjá ríkisstjórninni og engin mál sem bíða hjá þingflokkunum, eins og hér kom fram, hvernig stendur þá á því að af 179 mála lista skuli einungis fimm stjórnarfrumvörp sem ekki tengjast EES eða fjárlögum hafa komið fram í þinginu. Það segir okkur auðvitað að það er algert verkleysi á stjórnarheimilinu. Ég veit ekki hvort það er vegna þess að þeim líði eitthvað illa saman, ég hef ekkert verið að spekúlera í því sérstaklega. En hæstv. utanríkisráðherra gerði að umtalsefni hér að þeim liði ekkert sérstaklega illa saman. Mér er í rauninni alveg sama hvort þeim líður vel eða illa. Ég vil bara að þessi ríkisstjórn vinni og komi fram með mál og það hefur hún ekki gert. Hún er verklaus, ríkisstjórnin, og hún hlýtur auðvitað að þurfa að sýna eitthvað af þessum 179 málum sem voru á listanum þegar forsætisráðherra talaði fyrir stjórnarstefnunni í upphafi þings. Virðulegur forseti. Mér finnst þeir menn sem hér koma upp og tala fyrir hönd ríkisstjórnarinnar heldur argir og gleðisnauðir. Ég skil ekki af hverju mönnum þarf að vera svona uppsigað við það að hér fari fram umræða um þingstörfin og hvort menn ætli ekkert að vinna verkin sín í ríkisstjórninni. Það er alveg óþarfi að reiðast yfir því, hv. þingmenn, þó að það sé vakin athygli á því hversu illa gengur hjá ríkisstjórninni en mér sýnist að það sé það helsta sem einkennir þá sem koma hér upp. Það sé svona hvað þeir eru gleðisnauðir og reiðir yfir því að vakið sé máls á hlutum í þinginu.

Hæstv. forseti. Mér heyrist að það þurfi ekki að framkalla nein bros hér, ég bæði heyri það og sé að þau koma af sjálfu sér. En ólíkt því sem hv. formaður Samfylkingarinnar sagði, hv. þm. Ingibjörg Sólrún Gísladóttir, henni sagðist vera alveg sama hvort okkur liði vel eða illa. Okkur er ekki sama um hennar líðan. Við viljum að henni líði vel og viljum að hún hafi það sem best, að hún hafi sem minnstar áhyggjur af okkur og sem minnstar áhyggjur af lífinu. Ég vil bara ítreka að það er engin ástæða fyrir hv. þingmann að hafa neinar áhyggjur af okkur. Okkur líður ágætlega og þó að henni sé sama hvernig okkur líður er okkur alls ekki sama um líðan hv. þingmanns. Ríkisstjórnin leggur á það megináherslu að ljúka að sjálfsögðu fjárlögunum og ég heyri ekki betur en það sé full samstaða um það. Það er eitt mál sem varðar samkomulagið frá því í gær og það eru starfsmannaleigur sem þarf að ljúka fyrir jólahlé og ég vænti þess að það sé fullt samkomulag um það. Það er líka mikil áhersla lögð á það að klára öll mál sem varða fjárlögin og svo eru nokkur mál sem eru ekki mjög mörg og ég vænti þess að það geti náðst góð samstaða um þau. Ég vænti þess að hér verði allt á fullu í vinnu þessa síðustu tíu daga og af því að hér er svo mikið af duglegum þingmönnum þá held ég að það sé ekki ástæða til að hafa áhyggjur af því.

Borist hefur svohljóðandi bréf frá hv. 9. þm. Reykv. s., Ögmundi Jónassyni, dagsett þann 11. nóvember sl.: „Þar sem ég get ekki sótt þingfundi á næstunni vegna verkefna sem ég þarf að sinna óska ég eftir því, með vísan til 2. mgr. 53. gr. þingskapa, að 3. varamaður á lista Vinstri hreyfingarinnar – græns framboðs í Reykjavíkurkjördæmi suður, Guðmundur Magnússon leikari, taki sæti mitt á Alþingi á meðan en bæði Álfheiður Ingadóttir og Kristín Njálsdóttir, 1. og 2. varamaður á listanum, eru forfallaðar.“ Þá hefur borist svohljóðandi bréf frá Álfheiði Ingadóttur, 1. varamanni á lista Vinstri hreyfingarinnar – græns framboðs í Reykjavíkurkjördæmi suður, dagsett 8. nóvember sl.: „Þar sem undirrituð er á förum til útlanda get ég að þessu sinni ekki tekið sæti Ögmundar Jónassonar á Alþingi.“ Enn fremur hefur borist svohljóðandi bréf frá Kristínu Njálsdóttur, 2. varamanni á lista Vinstri hreyfingarinnar – græns framboðs í Reykjavíkurkjördæmi suður, dagsett 8. nóvember sl.: „Ögmundur Jónasson alþingismaður fer tímabundið út af þinginu nú um miðjan nóvember. Ég vil upplýsa að ég get ekki að þessu sinni tekið sæti Ögmundar Jónassonar alþm. á Alþingi.“ Að ósk forseta hefur landskjörstjórn komið saman og gefið út kjörbréf handa Guðmundi Magnússyni sem er 3. varamaður á lista Vinstri hreyfingarinnar – græns framboðs í Reykjavíkurkjördæmi suður. Jafnframt hélt kjörbréfanefnd fund í gær til að fjalla um kjörbréfið.

Hæstv. forseti. Kjörbréfanefnd kom saman í gær og fór yfir kjörbréf Guðmundar Magnússonar, 3. varaþm. Vinstri hreyfingarinnar – græns framboðs í Reykjavík suður, sem landskjörstjórn gaf út 14. nóvember sl. Kjörbréfanefnd leggur einróma til að kjörbréf Guðmundar Magnússonar verði samþykkt.



Kjörbréfanefnd mælir einróma með samþykkt kjörbréfsins og telst það samþykkt án atkvæðagreiðslu ef enginn hreyfir andmælum. Guðmundur Magnússon hefur ekki áður tekið sæti á Alþingi og ber því að undirrita drengskaparheit að stjórnarskránni.

Guðmundur Magnússon hefur undirritað drengskaparheit að stjórnarskránni og er boðinn velkominn til starfa á Alþingi.

Guðmundur Magnússon, sem nú tekur sæti á Alþingi, er bundinn við hjólastól svo að hann verður að tala úr sæti sínu, svo sem heimilað er í 54. gr. þingskapa. - Það var raunar almenn venja á Alþingi áður fyrr. Ræðustóll Alþingis er ekki þannig útbúinn að þingmaður í hjólastól komist þangað. Ég bað hins vegar skrifstofu þingsins að gera þær ráðstafanir sem unnt væri á skömmum tíma til að þingmaðurinn gæti sinnt störfum sínum í þingsalnum á sem eðlilegastan hátt þrátt fyrir fötlun sína. Í því skyni hefur m.a. verið komið fyrir nýrri sjónvarpsútsendingarvél sem tekur mið af því að þingmaðurinn talar úr sæti sínu. Alþingi er á sama báti og nágrannaþingin að þessu leyti, samkvæmt upplýsingum sem skrifstofan hefur fengið. Þar er hugað að endurbótum og það verður einnig gert hér.

Virðulegur forseti. Það fjáraukalagafrumvarp sem hér er til afgreiðslu er ítrekaður vitnisburður um lausatök í ríkisfjármálunum. Þar er að venju að finna milljarðaaukafjárveitingar, en frávik frá fjárlögum hafa sem kunnugt er verið á annan tug milljarða að meðaltali á undanförnum árum. 270 millj. kr. aukafjárveiting til sendiráða landsins er kristaltært dæmi um þá óráðsíu og það hversu langt menn ganga í að virða fjárveitingavald Alþingis að vettugi. Hér er Alþingi eftir á tilkynnt um þegar orðna hluti. Hér er verið að redda framúrkeyrslum frá fyrri árum og jafnvel ausa út fjárveitingum sem þegar liggur fyrir að verður ekki tóm til að eyða á yfirstandandi ári. Þessi gjörningur er alfarið á ábyrgð ríkisstjórnarinnar. Honum þarf stjórnarmeirihlutinn í þinginu að kyngja við litla gleði og það verður að lýsa efasemdum um að ýmsar af þeim fjárveitingum sem hér er að finna standist ákvæði fjárreiðulaga. Ég hvet nýjan hæstv. fjármálaráðherra til að taka á þessum skorti á reglufestu í tíð sinni sem fjármálaráðherra og breyta þeirri arfleifð sem hann hefur í þessu efni fengið frá hæstv. ráðherra Geir Haarde því að þinginu og ríkisstjórninni væri sómi að því að halda af þeirri festu á ríkisfjármálum sem gæti verið fordæmi stofnunum ríkisins og almenningi og atvinnulífi í landinu. Samfylkingin mun við afgreiðslu þessa frumvarps sitja hjá enda er engin leið að styðja þau vinnubrögð sem þetta frumvarp endurspeglar.

Virðulegi forseti. Frumvarp til fjáraukalaga er að koma til atkvæða eftir 2. umr. Í þessu fjáraukalagafrumvarpi eru lögð til viðbótarútgjöld til hinna ýmsu málaflokka. Sum af þessum útgjöldum voru fyrirsjáanleg við gerð fjárlaga á síðastliðnu hausti og þingmenn Vinstri hreyfingarinnar – græns framboðs fluttu einmitt tillögur þá um að bæta þyrfti þar í við rekstur ákveðinna stofnana. Meiri hlutinn sá ekki ástæðu til þess en er síðan að koma með það inn nú við fjáraukalög. Aðrar greiðslur sem þar eru lagðar til eru gæluverkefni einstakra ráðherra og koma ekki fjáraukalögum beint við. Til eru þær einstöku greiðslur þó sem eru eðlilegar á fjáraukalögum, t.d. neyðaraðstoð til hamfarasvæðanna í Kasmír en við nokkrir þingmenn höfum einmitt lagt til að fjárveitingar til aðstoðar þar verði auknar. Ég hef lagt til á Alþingi að vinnureglum við gerð fjáraukalaga verði breytt, að frumvarp til fjáraukalaga komi að vori sem tæki til þeirra breytinga sem hefðu á orðið eða þyrfti að taka tillit til við afgreiðslu þingsins á fjárlögum, og svo aftur að hausti. Með þeim hætti bæri þingið ábyrgð og tæki ákvörðun um fjárveitingar eins og lög kveða á um. En það er óþolandi að þingið standi að langmestu leyti frammi fyrir gerðum hlut af hálfu framkvæmdarvaldsins eins og nú. Þingmenn Vinstri hreyfingarinnar – græns framboðs munu því almennt sitja hjá við þær breytingartillögur sem hér eru lagðar fram og einnig við fjáraukalagafrumvarpið í heild. Þó eru þar ákveðin atriði sem við munum krefjast sératkvæðagreiðslu um og það kemur þá fram í atkvæðagreiðslunni. Við höfum lagt fram eina breytingartillögu við fjáraukalagafrumvarpið um aukna fjárveitingu til mannúðarmála og neyðaraðstoðar vegna náttúruhamfaranna í Kasmír. Auk mín eru flutningsmenn hv. þm. Guðjón A. Kristjánsson, Þuríður Backman og Ögmundur Jónsson. Þessi tillaga verður dregin til baka til 3. umr. í því augnamiði að reyna að ná víðtækri sátt og víðtækum stuðningi þingsins við aukin framlög til neyðaraðstoðarinnar við Kasmír við 3. umr. fjáraukalaga.

Hæstv. forseti. Heildarmyndin við afgreiðslu fjáraukalaga liggur ekki fyrir nú við afgreiðslu fjáraukalaganna í 2. umr. Þessi viðbót og breytingar sem ríkisstjórnin kemur nú með verður alfarið á ábyrgð ríkisstjórnarinnar. Við höfum í umræðunni um fjáraukalögin gert athugasemdir við þessa málsmeðferð. Sumt sem ríkisstjórnin vill nú afgreiða á heima í fjárlögum hvers árs en ekki fjáraukalögum. Á það höfum við bent. Á þessari afgreiðslu ber ríkisstjórnin ábyrgð enda eru allar tillögur frá henni komnar. Við þingmenn Frjálslynda flokksins munum sitja hjá við þessa afgreiðslu fjáraukalaganna.

Frú forseti. Hér er verið að leggja til að auka enn fjármagn til hernaðarflugs til Afganistans og til Íraks á vegum NATO upp á 87 millj. kr. Við þingmenn Vinstri hreyfingarinnar – græns framboðs höfum ítrekað lýst því yfir á Alþingi að við erum andvíg þátttöku Íslands í hernaðarumsvifunum bæði í Írak og Afganistan og getum því ekki falllist á að enn sé verið að auka fjármagn til að taka þátt í hernaðarumsvifum á þeim vettvangi og segjum því nei við þessum lið, frú forseti.

Frú forseti. Liður 7.14 í 4. gr. kveður á um að veita heimild til ríkisins til að kaupa eignarhlut sveitarfélaga í Landsvirkjun. Nú hefur það komið fram m.a. hjá hæstv. iðnaðarráðherra Framsóknarflokksins og líka núverandi formanni Sjálfstæðisflokksins að til stendur að einkavæða og selja orkufyrirtækin og þar með Landsvirkjun. Nauðsynlegur liður í því er að ríkið komist yfir hlut sveitarfélaganna í Landsvirkjun til að hægt sé síðan að hefja einkavæðingar- og söluferlið. Þessu leggjumst við þingmenn Vinstri hreyfingarinnar – græns framboðs alfarið á móti. Við erum á móti því að þessi sameiginlegu orkufyrirtæki landsmanna verði einkavædd og seld. Ég minni á, frú forseti, að hæstv. iðnaðarráðherra er svo brátt í einkavæðingarmaníu sinni að það á að keyra núna gegn lög um einkavæðingu Rariks þannig að hér þurfum við bara að stoppa við, frú forseti. 
            

Hæstv. forseti. Ég geri mér alveg grein fyrir því að ég barði óþarflega seint í borðið  Ég ætla að koma því á framfæri hér að það stendur ekki til að einkavæða orkufyrirtækin í landinu. Það eru hreinar línur með það. Og hvort Sjálfstæðisflokkurinn hefur gert einhverja samþykkt á sínum landsfundi, það getur vel verið en það kemur þessu máli ekki við  
            

Hvernig greiðir þingmaðurinn atkvæði?